Anmeldelse: YouSee Audio

YouSee Audio er en ny streaming- og lydløsning, udviklet med teknologisk input fra Bang & Olufsen og Sagemcom. Enheden er en kombineret tv-boks og højttaler, der bygger på Android TV. Det lyder jo på papiret som en rigtigt imponerende kombination, men det er samtidig en ret svær disciplin at bygge både god lyd og streaming hardware ind i en så relativt lille indpakning. Men kommer YouSee og deres hardware partnere så i mål? Svaret er lidt en blandet landhandel.

Design og opbygning

Ved første øjekast er YouSee Audio et visuelt tiltalende produkt. Boksen er kompakt og dækket af gråt tekstil, hvilket giver den et moderne og diskret udseende. Det føles ganske udmærket, især når man tager prisen i betragtning – og inspirationen fra B&O fornægter sig ikke.

På bagsiden finder man de nødvendige tilslutningsmuligheder, herunder HDMI, optisk lydudgang og ethernet. Opsætningen er ligetil – alt, hvad jeg skulle gøre, var at forbinde boksen til mit tv og netværk og gennemgå en guide. Fjernbetjeningen er intuitivt designet med både numre og direkte adgang til streamingapps, hvilket gør det let at navigere, selv for mindre teknisk erfarne brugere.

Brugeroplevelse og software

Android TV-platformen giver adgang til et bredt udvalg af apps, herunder Netflix, Disney+, Viaplay og YouSee Play. Men systemets “se videre”-funktion, der skulle gøre det nemt at fortsætte, hvor man slap, fungerer desværre kun med få tjenester som Disney+ og Viaplay. Det er frustrerende, at populære tjenester som Netflix og DRTV ikke er inkluderet, men er desværre symptomatisk for stort set alle typer streaming bokse.

På den positive side er YouSee Play godt integreret. Med adgang til flow-tv og muligheden for at tilpasse kanalpakken via pointsystemet er fleksibiliteten stor. Det er især en fordel, hvis man ønsker en skræddersyet løsning til både kanaler og streamingtjenester.

Fjernbetjeningen er okay – men virker en smule billig. Målgruppen taget i betragtning tror jeg dog ikke, det er et kæmpe problem, og igen – prisen er ekstremt rimelig. Der vil især være nogen der sætter pris på, at man kan vælge kanaler med tryk på en enkelt knap – selvom mange nok vil synes, det er lidt “last century”.

Fjernbetjeningen er ret standard i både udseende og kvalitet. Genvejstasterne til Netflix og YouSee music kunne jeg godt undvære.

Lydkvalitet: Et vigtigt salgsargument

Lydoplevelsen bør – navnet taget i betragtning – være god. Boksen er udstyret med en aktiv subwoofer og højtalere, der leverer en klar og kraftfuld lyd. De forskellige lydprofiler – herunder en nattilstand og en filmprofil – er en velkommen funktion. Jeg må dog konkludere, at der mangler lidt “umpf”, især når man blot ser almindelige tv-kanaler eller ikke-atmos indhold. Til gengæld leverer boksen faktisk en udmærket oplevelse når der så ER tale om Atmos indhold, der får den til at lyde betydeligt større end den egentlig er.

Som standalone-højttaler fungerer boksen fint, og Bluetooth-forbindelsen gør det nemt at afspille musik direkte fra en smartphone eller tablet. Som reference kan jeg sige at den lyder nogenlunde som en Sonos Era 100 når den bruges til at afspille helt almindelig musik. Det er fint, især når man tager prisen i betragtning.

Integration og unikke funktioner

En funktion, der skiller sig ud, er muligheden for at optage udsendelser direkte i skyen. Med 250 timers optagelse til rådighed er det let at gemme sine yndlingsprogrammer. Optagelser kan tilgås på tværs af enheder via YouSee Play, hvilket giver en god fleksibilitet. Det virker dog også som en lidt forældet funktion på en måde – da alt indhold i dag jo reelt er tilgængeligt på de forskellige tjenester. Men har man eksempelvis ikke TV2 Play eller Viaplay kan man optage ting der ellers vil forsvinde i YouSees arkiv indenfor relativt kort tid.

Google Assistant er også med om bord, hvilket gør det muligt at stemmestyre boksen – til en hvis grad i hvert fald. Jeg kunne for eksempel søge efter specifikke titler eller få vist vejrudsigten. Dog er integrationen med YouSee Play begrænset, og jeg savnede en mere flydende oplevelse mellem stemmekommandoer og appfunktioner. Men det er desværre ikke noget der er unikt for YouSee Audio, det er stort set et problem på tværs af alle hardware-enheder og platforme at der stadig mangler god integration imellem assistenter og tjenester. Jeg opgiver stort set altid at bruge stemmeassistenterne, men har stadig et spinkelt håb om, at det bliver bedre med tiden.

Boksen er egentlig ganske hurtig i daglig brug. Jeg bemærkede dog, at kanalzapping tager lidt længere tid sammenlignet med traditionelle kabel-tv-løsninger – omkring to-tre sekunder pr. skift. Dette kan være en mindre irritation for dem, der er vant til hurtigere skift imellem kanaler ved en traditionel tv-løsning med en kabel boks eller direkte på et tv.

Udvalget af apps er rimeligt og du vil kunne finde alle de gængse streaming apps. Desværre er Googles økosystem stadig lidt hæmmet på forskellige måder – og der er enkelte apps der simpelthen ikke virker særligt godt på platformen, formentlig fordi kontrollen af “oversættelsen” fra mobilplatform til tv-platform er for dårlig. Det er ærgerligt, men vil dog nok ikke være et kæmpe problem for de fleste brugere.

Når det gælder lagringsplads, tilbyder YouSee Audio en rimelig kapacitet med sine 16GB – igen, husk prisen. Det er betydeligt mindre end mange andre bokse – eksempelvis Apple TV, der for ca. 1.200 kr. giver 64GB – men det er jo så uden indbygget forstærker og højttaler.

Hvem henvender YouSee Audio sig til?

YouSee Audio er ideel for dem, der ønsker en samlet løsning til tv og lyd uden at skulle købe flere separate enheder – og som nu sidder med et tv med en middelmådig lyd – hvilket gør sig gældende for rigtigt mange. Det er en opgradering af lyd og funktionalitet for rigtigt mange, men er dog ikke i nærheden af en “ægte” soundbar når det kommer til lydkvalitet. Til en pris på under 1.000 kr. er det formentlig heller ikke noget, nogen vil (eller bør) forvente.

YouSee Audio er en ambitiøs og veludført løsning, der leverer stærk lydkvalitet til prisen og fleksible tv-funktioner. Systemet passer bedst til dem, der ønsker enkelhed og et diskret design. Samtidig er der plads til forbedringer, især i forhold til softwarefunktioner og app-kompatibilitet. Til en pris på 999 kr. er det en rimelig investering for dem, der ønsker et samlet mediecenter – men vær opmærksom på begrænsningerne, før du køber.

Anmeldelse: YouSee Audio